CELEX: 32017D1412
Language: ro
Date: 2017-08-01 00:00:00
Title: Decizia de punere în aplicare (UE) 2017/1412 a Comisiei din 1 august 2017 privind recunoașterea Republicii Insulelor Fiji în temeiul Directivei 2008/106/CE a Parlamentului European și a Consiliului în ceea ce privește sistemele de formare și de certificare a navigatorilor [notificată cu numărul C(2017) 5277] (Text cu relevanță pentru SEE. )

3.8.2017   
            
            
               RO
            
            
               Jurnalul Oficial al Uniunii Europene
            
            
               L 202/6
            
         DECIZIA DE PUNERE ÎN APLICARE (UE) 2017/1412 A COMISIEI
   din 1 august 2017
   privind recunoașterea Republicii Insulelor Fiji în temeiul Directivei 2008/106/CE a Parlamentului European și a Consiliului în ceea ce privește sistemele de formare și de certificare a navigatorilor
   
      
         [notificată cu numărul C(2017) 5277]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 19 alineatul (3),
   întrucât:
   
               (1)
            
            
               În conformitate cu Directiva 2008/106/CE, statele membre pot decide să recunoască, prin atestare, certificatele corespunzătoare de competență sau de aptitudini ale navigatorilor emise de țări terțe, cu condiția ca țara terță în cauză să fie recunoscută de Comisie. Aceste țări terțe trebuie să îndeplinească toate cerințele Convenției din 1978 a Organizației Maritime Internaționale privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”).
            
         
               (2)
            
            
               La 18 februarie 2011, Germania a solicitat recunoașterea Republicii Insulelor Fiji. În urma solicitării respective, Comisia a contactat autoritățile fijiene în scopul efectuării unei evaluări a sistemului de formare și de certificare din acest stat, pentru a verifica dacă Fiji respectă toate cerințele Convenției STCW și dacă s-au luat măsurile corespunzătoare în vederea prevenirii fraudei în ceea ce privește certificatele. S-a explicat că evaluarea urma să se bazeze pe constatările unei proceduri de inspecție care urma să fie efectuată de experții Agenției Europene pentru Siguranță Maritimă (denumită în continuare „agenția”) în Fiji.
            
         
               (3)
            
            
               Pe baza rezultatelor unei inspecții care s-a desfășurat în luna iunie 2013 și luând în considerare un plan voluntar de măsuri corective prezentat de autoritățile fijiene în septembrie 2014, completat ulterior în decembrie 2014, Comisia a efectuat o evaluare a sistemului de formare și de certificare din Fiji.
            
         
               (4)
            
            
               În evaluarea sa, Comisia a identificat mai multe domenii care trebuiau abordate în mod corespunzător de către autoritățile fijiene, inclusiv unele deficiențe legate de dispozițiile naționale, cum ar fi absența unor dispoziții privind calificările pentru anumite categorii de instructori și cerințe insuficiente sau incomplete în materie de certificare, precum și în privința procedurilor de management al calității.
            
         
               (5)
            
            
               În aprilie 2015, Comisia a prezentat autorităților fijiene un raport de evaluare bazat pe rezultatele inspecției care s-a desfășurat în iunie 2013 și a luat în considerare planul completat de măsuri corective.
            
         
               (6)
            
            
               Autoritățile fijiene au prezentat un plan de măsuri corective actualizat în iunie 2015.
            
         
               (7)
            
            
               Pe baza tuturor informațiilor disponibile, Comisia concluzionează că autoritățile fijiene, cu excepția unei constatări privind cerințele de certificare, au adoptat măsuri pentru a pune sistemul fijian de formare și de certificare a navigatorilor în conformitate cu cerințele Convenției STCW.
            
         
               (8)
            
            
               Concret, Fiji a adoptat noi acte legislative pentru a rezolva deficiențele identificate legate de dispozițiile naționale și a actualizat procedurile de verificare a calității aplicate de administrație și de instituțiile sale de învățământ cu profil maritim, precum și programele de învățământ și de formare ale acestor instituții.
            
         
               (9)
            
            
               Serviciile Comisiei au solicitat autorităților fijiene clarificări privind constatarea Comisiei menționată în considerentul 7 în ceea ce privește cerințele de certificare. În orice caz, constatarea respectivă nu pune sub semnul întrebării evaluarea globală pozitivă.
            
         
               (10)
            
            
               Rezultatul final al evaluării demonstrează că Fiji respectă cerințele Convenției STCW și a adoptat măsuri corespunzătoare pentru prevenirea fraudei în ceea ce privește certificatele.
            
         
               (11)
            
            
               Statelor membre li s-a furnizat un raport privind rezultatele evaluării.
            
         
               (12)
            
            
               Măsura prevăzută în prezenta decizie este conformă cu avizul Comitetului pentru siguranța maritimă și prevenirea poluării de către nave,
            
         ADOPTĂ PREZENTA DECIZIE:
   Articolul 1
   În sensul articolului 19 din Directiva 2008/106/CE, Republica Insulelor Fiji este recunoscută în ceea ce privește sistemele de formare și de certificare a navigatorilor.
   Articolul 2
   Prezenta decizie se adresează statelor membre.
   
      Adoptată la Bruxelles,1 august 2017.
      
         
            Pentru Comisie
         
         Violeta BULC
         
            Membru al Comisiei
         
      
   
   
      (1)  JO L 323, 3.12.2008, p. 33.